钦定古今图书集成/理学汇编/文学典/第115卷 > 汤宾尹
## 钦定古今图书集成/理学汇编/文学典/第115卷 > 汤宾尹

按《宣城县志》：“宾尹字嘉宾，万历甲午举于乡。乙未冠
南宫，廷对第二，授翰林编修。宾尹既读中秘书，凡内
外制书诏令，多出其手，号称得体，神宗每加奖赏。寻
晋中允，署司业，历谕德、庶子，迁南京祭酒。雍中考课
及分闱者三，所得皆当世名士。好奖借人材，士子质
疑问难，殆无虚日。词林旧例，每悠游文史，需次公卿”
间，宾尹独慷慨负气，纵谈天下安危大计，好刺讥人，
由是与时不合。又以闱中争韩敬举，首忤执政，罢归。
崇祯初，廷臣乔若雯等疏荐，未及用，卒。其居家孝友，
父严峻，少拂意，辄长跪终日，色霁乃退。待诸弟友爱
倍常。有私财，辄为亲故持去，见负才轗轲者，必推毂
之不容口。授以制举业，名满天下，至今无不称“汤宣
城”云。所著有《睡庵诗文集》，其条议防边诸策，详文集
中。